## Zakon o izmjenama i dopunama Zakona o zemljišnim knjigama

### NN 100/2004 (20.7.2004.), Zakon o izmjenama i dopunama Zakona o zemljišnim knjigama

# HRVATSKI SABOR

**1899**

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ZEMLJIŠNIM KNJIGAMA

Proglašavam Zakon o izmjenama i dopunama Zakona
o zem­ljišnim k­njigama, koji je donio Hrvatski sabor na sjednici 9. srp­nja
2004. godine.

Broj: 01-081-04-2450/2
Zagreb, 14. srp­nja 2004.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O ZEMLJIŠNIM KNJIGAMA

Članak 1.

U Zakonu o zemljišnim knjigama (»Narodne
novine«, br. 91/96., 68/98., 137/99., 73/00. i 114/01.) u članku 5. stavak 4.
mijenja se i glasi:

»Postupak vodi i poslove obavlja voditelj zemljišnih knjiga
ili zemljišnoknjižni službenik kojega za to odredi predsjednik su­da, pod
nadzorom suca. Za rad zemljišnoknjižnog službenika od­go­vara voditelj zemljišnih
knjiga, osim za rad ovlaštenoga zemljišno­knjižnog referenta.«

Članak 2.

U članku 97. dodaju se
stavci 3. i 4. koji glase:

»(3) Ministar nadležan
za poslove pravosuđa, radi povećanja učinkovitosti propisat će da se zemljišnoknjižni
prijedlozi i u ručno vođenoj zemljišnoj knjizi podnose na propisanim obrascima.
Pravilnikom će se propisati obrasci u zemljišnoknjižnom postupku.

(4) Prijedlog koji nije podnesen na propisanom obrascu neće
se samo zbog toga odbaciti ako se po njemu inače može postupiti.«

Članak 3.

Članak 105. briše se.

Članak 4.

U članku 107. stavak 2. briše se.

Članak 5.

U članku 109. dodaju se
stavci 6. i 7. koji glase:

»(6) Neuredan prijedlog
i prijedlog kojem nisu priloženi svi prilozi nužni za donošenje odluke o
osnovanosti prijedloga sud će odbaciti.

(7) Odbacivanje prijedloga ne sprječava podnošenje novoga
urednog, odnosno potpunog prijedloga, ali će za odlučivanje o novom prijedlogu
za upis biti mjerodavno stanje u času kada je taj novi prijedlog stigao sudu,
te isti dobiva ono mjesto u prvenstvenom redu koje mu pripada prema času kad
bude podnesen prijedlog za novi upis.«

Članak 6.

Iza članka 109. dodaju se članci 109.a, 109.b i 109.c koji
glase:

»Članak 109.a

(1) Rješenje u smislu članka
109. ovoga Zakona donosi ovlašteni zemljišnoknjižni referent u sudu.

(2) Ovlašteni zemljišnoknjižni
referent provodi i druge rad­nje u zemljišnoknjižnom postupku koje prethode
donošenju rješenja.

(3) Ovlaštenoga zemljišnoknjižnog
referenta u skladu s uvje­tima i postupku propisanim ovim Zakonom imenuje
predsjednik neposredno višeg suda, na prijedlog predsjednika zemljišno­knjiž­nog
suda u kojem službenik radi.

(4) Poslove u zemljišnoknjižnom
postupku koje će obavljati imenovani ovlašteni zemljišnoknjižni referent
povjerava pred­sjednik zemljišnoknjižnog suda u koji je službenik imenovan.

Članak 109.b

(1) Službenik se može imenovati za ovlaštenoga
zemljišno­knjiž­nog referenta ukoliko udovoljava sljedećim uvjetima:

1. položen poseban stručni ispit za ovlaštenoga
zemljišno­knjižnog referenta,

2. ima višu stručnu spremu društvenog ili
geodetskog smjera i 5 godina radnog iskustva na poslovima zemljišnoknjižnog službenika
ili srednju stručnu spremu društvenog ili geodetskog smjera i 10 godina radnog
iskustva na poslovima zemljišno­knjižnog referenta.

(2) Poseban stručni
ispit iz stavka 1. točka 1. ovoga članka polaže se kod Ministarstva pravosuđa.

(3) Program i način
polaganja posebnog stručnog ispita, kao i pobliže postupak imenovanja odredit će
se posebnim pravilnikom koji donosi ministar nadležan za poslove pravosuđa uz
prethodno pribavljeno mišljenje županijskih sudova.

Članak 109.c

(1) Predmeti se u sudu
ovlaštenim zemljišnoknjižnim referentima dodjeljuju u rad u skladu s odredbama
Sudskog poslovnika koje vrijede za dodjelu predmeta u rad sucima.

(2) Predsjednik zemljišnoknjižnog suda ili sudac kojeg
ovlasti rasporedom poslova može donijeti rješenje kojim preuzima od ovlaštenoga
zemljišnoknjižnog referenta predmet i dodijeliti ga drugom ovlaštenom zemljišnoknjižnom
referentu ili ga dodijeliti sucu iz opravdanih razloga. U tom slučaju sudac
donosi rješenje, a sve prethodne radnje obavlja ovlašteni zemljišnoknjižni
referent pod nadzorom suca.«

Članak 7.

    Članak 123. mijenja se i glasi:

»(1) Protiv rješenja u
zemljišnoknjižnom postupku dopuš­tena je žalba.

(2) U povodu žalbe
protiv rješenja ovlaštenoga zemljišno­knjižnog referenta, zemljišnoknjižni sudac
ovlašten je žalbu prih­vatiti ako ocijeni da je osnovana, te u cijelosti ili
djelomice, preinačiti donijeto rješenje ili prijedlog odbiti.

(3) U slučaju da zemljišnoknjižni
sudac usvoji žalbu i prei­na­či rješenje, protiv tog rješenja dopuštena je posebna
žalba, kao i protiv rješenja koje bi donio sudac na temelju članka 109.c stavka
3. ovoga Zakona.

(4) U slučaju da
ocijeni da žalba nije osnovana, sud prvog stupnja uputit će predmet sudu drugog
stupnja.«

Članak 8.

(1) Pravilnike iz članka
2. i članka 6. ovoga Zakona kao i izmjene Pravilnika o sudskim službenicima i
namještenicima donijet će ministar nadležan za poslove pravosuđa u roku od 30
dana od dana stupanja na snagu ovoga Zakona.

(2) Uz ispunjenje
uvjeta za imenovanje ovlaštenih zemljišno­knjižnih referenata predsjednik
neposredno višeg suda može privremeno po prijedlogu predsjednika zemljišnoknjižnog
suda zem­ljišno­knjižnim referentima izdati ovlast za postupanje i donošenje
rješenja u zemljišnoknjižnom postupku u smislu ovoga Zakona na vrijeme od 2
godine od dana povjeravanja ovlasti službeniku.

(3) Za vrijeme trajanja
privremene ovlasti ovlašteni zem­ljišno­knjižni referent dužan je položiti
poseban stručni ispit po odredbama ovoga Zakona. Ako službenik ne položi taj
ispit u roku od 2 godine, tada gubi ovlast za samostalno obavljanje povjerenih
mu poslova, a ukoliko položi ispit, tada mu se može izdati ovlaštenje za
obavljanje poslova na daljnji period od 5 godina.

(4) Nakon isteka
navedenog roka od 5 godina ovlaštenom sudskom službeniku može se povjeriti
obavljanje poslova u zemljišno­knjižnom postupku trajno.

(5) Dosadašnji zemljišnoknjižni
referenti koji ne dobiju privremenu ovlast za obavljanje poslova ovlaštenih
zemljišno­knjiž­nih referenata nastavit će raditi u zemljišnoj knjizi na dosadašnji
način.

Članak 9.

Odredbe ovoga Zakona
primjenjuju se na sve postupke u tijeku u kojima nije doneseno prvostupanjsko
rješenje kojim je naložen upis u zemljišnu knjigu.

Članak 10.

(1) Prijedloge za upis
koji su zaprimljeni u sudu do stupanja na snagu ovoga Zakona a koji su neuredni
ili uz koje nisu priloženi svi nužni prilozi za donošenje odluke o osnovanosti
prijedloga, podnositelji prijedloga mogu urediti ili upotpuniti nužnim
prilozima u roku od 30 dana od dana stupanja na snagu ovoga Zakona.

(2) Ukoliko u roku
propisanom stavkom 1. ovoga članka podnositelj prijedloga ne postupi sukladno
odredbi stavka 1. ovoga članka, s prijedlogom će se postupiti prema odredbi članka
109. stavka 6. i 7. ovoga Zakona.

Članak 11.

Ovaj Zakon stupa na
snagu osmoga dana od dana objave u »Narodnim novinama«.

Klasa: 932-01/04-01/01
Zagreb, 9. srpnja 2004.

HRVATSKI
SABOR

Predsjednik
Hrvatskoga sabora
**Vladimir****Šeks****,** v.r.

Zakon, NN 100/2004-1899